Borgtog toegestaan vir Jason RohdeJason Rohde (Foto: Henk Kruger/ANA/African News Agency) Die veroordeelde moordenaar Jason Rohde (50) sal Kersfees saam met sy familie kan deurbring nadat sy appèlaansoek om borgtog met streng voorwaardes toegestaan is. Appèlregter Mandisa Maya, president van die appèlhof in Bloemfontein, het Woensdag uitspraak gelewer in Rohde se aansoek om borgtog. Dit volg nadat die appèlhof Rohde in Julie toestemming gegee om teen sy skuldigbevinding te mag appelleer. Sy regspan het die aansoek om borgtog ingedien, hangende die uitspraak van die appèl. Rohde het in hofstukke aangevoer hy wil op borgtog vrygelaat word sodat hy na sy sakebelange kan omsien en sy kinders finansieel kan onderhou. Hy dien tans tronkstraf van 20 jaar in die Drakenstein-gevangenis in die Paarl uit vir die moord op sy vrou, Susan, asook vir dwarsboming van die gereg omdat hy die toneel soos dié van ŉ selfmoord opgestel het. Maya, bygestaan deur appèlregters Ian van der Merwe en Caroline Nicholls, het bepaal dat Rohde op borgtog van R200 000 vrygelaat mag word. Hy moet egter ŉ waarborg van R1 miljoen lewer. Rohde se appèlaansoek word volgende jaar deur ’n volbank appèlregters aangehoor. Jason en Susan Rohde. (Foto: Facebook) Rohde gaan steeds tuis in Plettenbergbaai en daar is ook vaste adresse in Kaapstad en Johannesburg bepaal waar hy moet tuisgaan wanneer hy hofsake moet bywoon of hy sakeafsprake moet nakom. Hy moet die bevelvoerder van die polisiestasie in Plettenbergbaai twee dae voor die tyd in kennis stel indien hy van voornemens is om na Johannesburg of Kaapstad te reis. Hy mag nie langer as vyf dae aaneenlopend weg wees uit Plettenbergbaai nie. Rohde moet ook elke Woensdag en Saterdag tussen 06:00 en 18:00 by die Plettenbergbaai-polisiestasie aanmeld. Rohde mag ook nie aansoek doen vir enige paspoort nie en die bevel is ook deurgegee aan die departement van binnelandse sake en die Britse en Australiese ambassades in Suid-Afrika. Susan Rohde se liggaam is in ŉ toegesluite badkamer gekry van die kamer wat sy in Julie 2016 met haar man by die luukse Spier-wynlandgoed in Stellenbosch gedeel het. ŉ Elektriese koord was om haar nek gedraai en aan ŉ haak agter die badkamerdeur vasgemaak. Regter Gyaat Salie-Hlope het Rohde in Februarie vanjaar tot 18 jaar tronkstraf vir die moord gevonnis en vyf jaar vir dwarsboming van die gereg. Drie jaar van laasgenoemde vonnis word gelyklopend met die vonnis vir moord uitgedien.